Kennisgewings | Notices > Wenners van pryse by Clover Aardklop Nasionale Kunstefees aangekondig
Die produksies Mooi Maria, Rooiland, lig en … miskien het op 8 Oktober 2011 by die Clover Aardklop Nasionale Kunstefees met die grootste pryse weggestap.
Die dramaturg Tertius Kapp se Rooiland het die AngloGold Ashanti/Aardklop-Smeltkroesprys gewen vir die beste nuwe Afrikaanse teks wat by Aardklop debuteer. Volgens die paneel is dit "'n onversetlike teks wat hard slaan, terwyl die gebruik van die taal outentiek is vir die milieu waarin dit afspeel. Dit is nie net 'n tronkdrama nie, maar 'n mensdrama". Kapp wen R30 000. Hy kry ook 'n verdere R20 000 om 'n nuwe teks vir Clover Aardklop te skep vir 2012 en R38 000 word bewillig as saadgeld om die teks lewe te gee op die planke.
'n Nuwe prys, die Clover Soveel Beter-prys van R25 000 vir die beste aanbieding in welke genre ook al, het gegaan aan ...miskien. Die paneel meen dit is "'n eerlike en aangrypende eietydse drama. Dit verken menslike intimiteit op 'n klein skaal, maar ontroer met verbysterende slaankrag".